ועדת החינוך, התרבות והספורט, כנסת 17, פרוטוקול מספר 203, 2007-05-28 12:30

מיכאל מלכיאור: אני פותח את הישיבה של ועדת החינוך, התרבות והספורט.

מיכאל מלכיאור: אנחנו רוצים לסיים את העבודה של הצעת החוק החשובה של חוק זכויות הסטודנט.

מיכאל מלכיאור: עבדנו על זה הרבה אבל יש כמה תיקונים קטנים שהיועצת המשפטית שלנו מבקשת לעשות.

מיכאל מלכיאור: אתם יכולים לראות בהבלטה בנוסח שיש בפניכם את השינויים שנעשו, בבקשה.

מירב ישראלי: אני לא מתייחסת לשינויים שכבר דיברנו עליהם אלא לשינויים החדשים שמעוררים שאלות.

מירב ישראלי: אני מזכירה שהוספנו איסור הפליה לא רק למועמדים אלא גם סטודנטים, זה בסעיף 4.

מירב ישראלי: מייד אתייחס לעניין של מוגבלות שמעורר שאלה אחרת.

מירב ישראלי: עכשיו אני מתייחסת לזה שהרחבנו את זה לנושא של סטודנטים והוספנו את פסקה 4 שזה לא רק ברישום וקבלה וקבלה למסלולי לימוד אלא גם זכויות וחובות סטודנטים בכל הקשור ללימודיהם במוסד, לרבות כללי המשמעת והפעלתם.

מירב ישראלי: את המילים "זכויות וחובות לרבות כללי המשמעת והפעלתם" לקחתי מחוק זכויות התלמיד שם יש פיסקה נוספת לגבי זכויות וחובות תלמידים.

מירב ישראלי: מכיוון שהחלטת הוועדה בפעם שעברה הייתה שזה אמור להיות בכל הקשור ללימודים, הכנסתי את זה אבל זה מעורר שאלות ואני מציעה שתציגו את זה.

עדנה הראל: זכויות וחובות סטודנטים בכל הקשור ללימודיהם במוסד לרבות כללי משמעת.

עדנה הראל: קודם כל זכות וחובה זה לא כללי המשמעת.

עדנה הראל: כללי משמעת אולי באים לידי ביטוי בזכויות וחובות - - -

מירב ישראלי: את זה לקחתי מחוק זכויות התלמיד.

עדנה הראל: לא ברור לי ההיקף של האמירה ומה מנסים להגיד.

עדנה הראל: הזכויות והחובות בכל הקשור ללימודים זה החובה להתייצב בזמן או חובה להגיע לשיעורים ודברים כאלה.

עדנה הראל: נניח שיש חובה לשיעורי חינוך גופני ויש אפשרות לסטודנטיות לעשות גם איזשהו קורס אחר, האם זה הפליה או לא הפליה, לא ברור לי - - -

מירב ישראלי: למשל קבלה לקורס שזה לא נכלל ב-1, 2, 3 זה יותר כללי.

מירב ישראלי: עלה לי הנושא של קורס שלא נכלל פה.

מירב ישראלי: יכול להיות שיש עוד דברים שאני יכולה לחשוב עליהם - - -

עדנה הראל: אנחנו לא רוצים ליצור מצב שפה כל שני וחמישי לעניין הניהול של הלימודים עצמם מתעוררות שאלות.

עדנה הראל: קבלה ללימודים זה דבר מאוד ברור.

עדנה הראל: יש טפסים, יש הליך קבלה, אנחנו יודעים על מה אנחנו אומרים כשאנחנו אומרים יש איסור הפליה.

עדנה הראל: כשאתה במהלך הלימודים השוטף ויש קורס והייתה בחינה והייתה קבלה לקורס, על מה יבדקו.

עדנה הראל: אין בהכרח טפסים, אין כלום.

עדנה הראל: אני חוששת שאנחנו פותחים פה פתח לאמירה בלתי ברורה כלפי המוסדות שיהיה אולי אפילו במצבים מסוימים ניצול לרעה וזה לא מעוגן בדברים ספציפיים, זאת אמירה מאוד כללית ולא קיימנו על זה דיון מסודר, לא שמענו את המוסדות.

עדנה הראל: זה עלה במהלך הישיבה הקודמת.

עדנה הראל: לא ברור לי ואני חוששת, אנחנו בכל זאת נמצאים לפני קריאה שנייה ושלישית, אני חושבת שזה רחב מדי ועמום מדי.

זבולון אורלב: מה שצריך זה 2 מילים, זה הענקת זכויות והטלת חובות.

זבולון אורלב: חסר לך הפועל: הענקה והטלה.

עדנה הראל: מה זה הענקת זכות למוסד?

עדנה הראל: זה כל כך רחב ואנחנו נכנסים פה למהלך - - -

זבולון אורלב: בבואו של מוסד להעניק זכות מסוימת לא יעשה הפליה.

עדנה הראל: הייתי רוצה להציע אם אפשר, בכל זאת אני ממקומי מייחסת כוח גדול לחוקים.

זבולון אורלב: ממה את חוששת?

עדנה הראל: אני חוששת מאנדרלמוסיה במהלך העבודה השוטפת של המוסדות.

עדנה הראל: יצרנו פה במהלך עם דיונים רבים חוק ששקלנו כל מילה.

עדנה הראל: באנו בדיון האחרון לפני קריאה שנייה ושלישית ונפתח פתח חדש לעולם שלם בתוך תחום הלימודים, כבר לא בקבלה.

עדנה הראל: אני חוששת מזה והייתי רוצה אם אפשר לאשר את החוק בלי העולם החדש הזה.

עדנה הראל: יבואו דברים, אפשר יהיה לדון על דוגמאות שבהם יש חשש להגדיר אותם בצורה יותר מסודרת.

מיכאל מלכיאור: אני באמת חושש שהחשש שלך הוא ללא כל יסוד, מאחר וזה באמת עלה רק לאחרונה אני מוכן ללכת איתך.

מיכאל מלכיאור: את חושבת שיבואו לטעון על קבלה או אי קבלה לאיזה קורס בגלל - - -

עדנה הראל: כן.

עדנה הראל: מישהו לא יתקבל הוא יגיד: תוכיח שלא התקבלתי לקורס הזה בגלל שאני אישה.

מיכאל מלכיאור: אני מציע ברשות המציעים שנוריד את זה.

זבולון אורלב: אני רוצה לשאול שאלה נוספת, מדוע לא מוסיפים ל-4(א) גם את עניין של גיל.

זבולון אורלב: מוסד לא יפלה מועמדים - - -

מיכאל מלכיאור: דנו בזה באריכות.

מירב ישראלי: יהיו הסתייגויות לגבי גיל.

זבולון אורלב: תוסיפי אותו להסתייגויות של גיל.

מירב ישראלי: אני חושבת שאפשר להשאיר את מועמדים או סטודנטים כי יכול להיות שקבלה לתחומים ולמסלולים גם יכול להיות רלוונטי לסטודנט?

מירב ישראלי: זאת אומרת לא רק לגבי מועמד.

מירב ישראלי: כלומר להוריד רק את פסקה 4.

מירב ישראלי: אז אני משאירה את המילה סטודנטים אבל מורידה את פסקה 4.

מירב ישראלי: בנושא של מוגבלות גם הוחלט בישיבה הקודמת, הוא מעורר בעיה מכיוון שהנושא של איסור הפליה לאנשים עם מוגבלות מוסדר גם לגבי מוסדות על תיכוניים בחוק שוויון זכויות אנשים עם מוגבלות.

מירב ישראלי: לכן כפי שאתם רואים כאן העליתי את כל השאלות ששם יש סייגים ויש הסדרה כוללת.

מיכאל מלכיאור: לא מכניסים הסתייגויות לפני שזה התקבל.

מיכאל מלכיאור: אם זה התקבל זה ייכנס, אם זה לא יתקבל זה לא יכנס.

מיכאל מלכיאור: אנחנו נעלה את זה להצבעה.

מירב ישראלי: יש פה עמדה של מיכל וגיא שהעלו אותה, האם צריך שיהיה פה איזה אזכור שזה לא בא לגרוע מאיסור ההפליה שקיים שם, מה עמדתכם לגבי העניין הזה?

מירב ישראלי: כלומר שיהיה פה איזשהו אזכור.

עדנה הראל: אני הייתי מוותרת על כל האמירה בקשר למוגבלות כי יש את הדין הכללי והוא חל גם על זה, הייתי נמנעת מלהזכיר את זה בכלל, גם ברישא וגם בסיפא.

מירב ישראלי: אנחנו כנראה נוריד את זה באזכור הסופי כי לא צריך להגיד את זה פה כשזה קיים שם, זה מעורר שאלה.

מירב ישראלי: אבל עכשיו השאלה היא שאלה אחרת.

מירב ישראלי: כשאנחנו מתייחסים להפליה במוסדות להשכלה גבוהה כשעצם יש בחוק אחר, איסור הפליה מסך.

מירב ישראלי: השאלה אם ליצור הבדלים בין החוקים בעניין הזה.

עדנה הראל: אם אין בזה כדי לגרוע מהוראות כל דין את יכולה להגיד בסוף בכלל - - -

אלכס מילר: בחוק שאת מדברת עליו זה יותר מפורט?

מירב ישראלי: כן, גם יש איסור הפליה - - -

זבולון אורלב: אז למה לא ליצור את הלינקג'?

זבולון אורלב: תראו, יכול להיות שמבחינה משפטית את צודקת אבל חוק צריך גם שהוא ייראה, לא רק שיהיה כתוב.

זבולון אורלב: אני חושב שזה גם חלק מהטמעת מסר, גם אם מבחינה משפטית אין את כל ההצדקה המלאה.

מיכאל מלכיאור: מה שאפשר לעשות זה לא פה בסעיף הזה אבל אפשר לכתוב את זה בסוף שזה לא בא לגרוע - - - זבולון אורלב:

מיכאל מלכיאור: לא שבירת דינים כללית אלא ספציפי לגבי הסוגיה הזאת כי יש עם זה בעיה.

מיכאל מלכיאור: בסדר, אבל נעשה את זה בסוף.

מירב ישראלי: סעיף 5 זה מה שסוכם בישיבה הקודמת.

מירב ישראלי: אנחנו חוזרים לסעיף 3, יש לממשלה הערה.

עדנה הראל: לכל אזרח ישראלי או תושב ישראל הזכות לשוויון הזדמנויות בקבלה ללימודים במוסד לצורך רכישת השכלה גבוהה, בכפוף להוראות חוק זה.

מירב ישראלי: אני אגיד לך מה הייתה קצת הבעיה פה.

מירב ישראלי: שהגדרה של השכלה גבוהה, הורדנו את מוסד להשכלה גבוהה כי יש מוסדות שהם השכלה על תיכונית.

מירב ישראלי: השארתי את 2 הדברים.

עדנה הראל: הבעיה היא שברכישה עצמה לא ברור מה בדיוק הזכויות ואת יוצרת זכות כללית שלא ברורה לנו.

עדנה הראל: את יכולה לצורך רכישות השכלה על תיכונית וגבוהה.

מירב ישראלי: השכלה גבוהה והשכלה על תיכונית.

זבולון אורלב: ואת מוסיפה השכלה לצורך רכישת השכלה על תיכונית והשכלה גבוהה.

מירב ישראלי: הנוסח יהיה כך: לכל אזרח ישראלי או תושב ישראל הזכות לשוויון הזדמנויות בקבלה ללימודים במוסד לצורך רכישת השכלה על תיכונית והשכלה גבוהה בכפוף להוראות חוק זה.

מירב ישראלי: בסדר?

עדנה הראל: בסדר גמור.

מירב ישראלי: בסעיף 9, תנאי הקבלה למוסד יהיו לפי אמות מידה שוויוניות, שיקבע המוסד לתחומי הלימוד ולמסלולי הלימוד השונים; יש כאן הערה של ור"ה.

מירב ישראלי: תנאי הקבלה למוסד יהיו לפי אמות מידה שוויוניות שיקבע המוסד, זה לא נכון כי המוסד קובע את תנאי הקבלה, הוא לא קובע את אמות המידה השוויוניות.

מירב ישראלי: אז תקריאי את הנוסח השני שהצעתם.

בילי שפירא: תנאי המוסד למוסד לא יפלו, זה מה שרצינו, לא יפלו בין מועמדים ויהיו בהתאם למה שיקבע המוסד לתחומי הלימוד ולמסלולי הלימוד השונים.

בילי שפירא: זה מבטיח שמועמדים לא יופלו.

עדנה הראל: תנאי הקבלה למוסד לא יפלו בין מועמדים - - -

בילי שפירא: ויהיו בהתאם למה שיקבע המוסד, תמצאי שם את המילה הנכונה.

מירב ישראלי: אולי נעשה: תנאי הקבלה ייקבעו על ידי המוסד, יש פה איזה עניין שהמוסד לא קובע את אמות המידה השוויוניות אלא קובע את תנאי הקבלה.

מיכאל מלכיאור: אני מלכתחילה לא מבין את המשפט שלך.

סילבן שלום: אי אפשר לפתוח הכל מחדש.

סילבן שלום: למה פותחים בכלל את הסעיפים?

סילבן שלום: אני משתגע מזה, לא ראיתי דבר כזה, כל ישיבה פותחים מחדש.

סילבן שלום: אין נוהל כזה בכלל.

סילבן שלום: צריך להביא את זה להצבעה ובזה זה נגמר, זה הכל.

סילבן שלום: אי אפשר כבר.

סילבן שלום: כל שנייה עוד מילה ועוד פתיחה ועוד דבר, לא ראיתי דבר כזה.

מיכאל מלכיאור: אנחנו נקציב לזה עוד 10 דקות.

מיכאל מלכיאור: אם אלו דברים שיש טיעון, שיש טעות בחקיקה, אז יותר טוב שנשקיע בזה עוד 10 דקות ונגמור עם זה בצורה מתוקנת.

מיכאל מלכיאור: אני מבין מאוד את התחושה, אני מוכרח גם להבין, הרי לא כתוב פה שהמוסד קובע את אמות המידה השוויונית, זה לא כתוב.

מירב ישראלי: כתוב: יהיו לפי אמות מידה שוויוניות שיקבע המוסד.

מירב ישראלי: זה פשוט ניסוח לא נכון, אם רוצים לתקן אז נתקן.

מירב ישראלי: אם לא אז לא.

יואל חסון: זה היה צריך להיות הצעה מראש שלך כיועצת משפטית לשנות את הניסוח.

יואל חסון: אם זה רק עברית אין בזה שינוי מהותי - - -

מירב ישראלי: אני אומרת שבגלל שכל מילה פה נשקלה אז אני לא רוצה לעשות דברים שאחר כך יגידו שעשיתי את זה על דעת עצמי, זה הכל.

מירב ישראלי: אז אני מביאה את זה לוועדה.

מיכאל מלכיאור: למה אי אפשר לכתוב פשוט, תנאי הקבלה למוסד יהיו לפי אמות מידה שוויוניות, נקודה.

זבולון אורלב: לא, המוסד קובע לכל תחום תנאי סף.

יצחק גלנטי: לכל תחום יש תנאי סף שונים.

מיכאל מלכיאור: בסדר, כמו שהקראת, נכניס את זה כך.

מיכאל מלכיאור: נכנס, גמרנו.

מירב ישראלי: תיקון ב-16 אני מבינה שמקובל.

מירב ישראלי: סעיף 15(ב) זה היה הנושא של אותן זכויות במועד ב'.

מירב ישראלי: בגלל ששם הייתה שאלה לגבי הנוסח, ניסחתי את זה בצורה כזו: סטודנט לתואר ראשון רשאי להיבחן בכל בחינה, בשני מועדים שקבע המוסד, ללא קשר לרמת הישגיו בבחינות הקודמות באותם תנאים וללא פגיעה בזכויותיו של הסטודנט.

אסף גלעדי: זה אומר שאם אני סטודנט שהיה במילואים במועד א', אין שום סיבה שיפגעו לי בציון במועד ב' בגלל שלא הייתי במועד א'.

דוברת: למילואים יש מועד מיוחד.

אסף גלעדי: לא, כרגע יש לנו 2 מועדים באוניברסיטה העברית, סטודנט שניגש למועד ב' - - -

סילבן שלום: הסברת את זה בשבוע שעבר, מי שלא היה לא היה, נקודה, מספיק.

יואל חסון: אדוני היושב ראש, באמת, כל דיון כאן חוזרים על אותם דברים, בואו נתקדם.

מיכאל מלכיאור: היא רק רצתה להראות מה היה הסיכום של דיון ארוך.

מיכאל מלכיאור: קדימה לסעיף 23.

מירב ישראלי: זה בקשה של משרדי הממשלה.

מירב ישראלי: השר ממונה על ביצוע חוק זה והוא רשאי להתקין תקנות בכל הנוגע לביצועו, ובלבד שתקנות בעניין מוסדות שמשרד התעשייה, המסחר והתעסוקה אחראי להם יותקנו בהסכמת שר התעשייה, המסחר והתעסוקה.

סילבן שלום: מוסכם עלינו, אין שום בעיה.

סילבן שלום: כבר אמרנו בשבוע שעבר שזה מוסכם.

מירב ישראלי: עלתה אז שאלה לגבי הניסוח.

סילבן שלום: מוסם, אין שום בעיה.

מירב ישראלי: אנחנו מוסיפים שמירת דינים לרבות חוק שוויון זכויות אנשים עם מוגבלות.

מירב ישראלי: עכשיו העניין התקציבי.

מירב ישראלי: יש סעיפים שירדו בקריאה ראשונה שיש להם עלות תקציבית.

מיכאל מלכיאור: אלכס מילר, בבקשה.

אלכס מילר: אדוני היושב ראש, בדיון להכנה לקריאה שנייה ושלישית על הצעת חוק זכויות סטודנט.

אלכס מילר: הלכנו עם ההצעה השנייה של הוועדה של לבוא ולהכניס באיזשהו שלב את הנושא של שכר הלימוד ושאר התקציבים שדיברנו עליהם לפני הקריאה הראשונה לחוק זכויות סטודנט וזה עקב המצב אליו הגיעו הסטודנטים במאבקם מול הממשלה.

אלכס מילר: בסופו של דבר הגענו למצב שהסטודנטים חתמו על הסכם ואנחנו מבינים שכל הנושא של שכר הלימוד והרפורמה בהשכלה גבוהה יבוא בסופו של דבר בהסכמה עם הסטודנטים - - -

מרינה סולודקין: אבל זה בגללנו.

אלכס מילר: מה זה בגללנו?

מרינה סולודקין: כי אתה רצית הצבעה בעניין התקציבי בישיבה הקודמת.

אלכס מילר: עם כל הכבוד, הצעת חוק שהיא שלי, אני אחליט איך להתקדם עם החוק שלי ואם יש לך הסתייגות על נושא כזה או אחר את מוזמנת להגיש אותה.

אלכס מילר: לקראת הקריאה הראשונה הצעתי יחד עם חבר הכנסת סילבן שלום באחד מהדיונים, דנו על כל הנושא של ההטבות במס לסטודנטים, לבוגרים לתואר ראשון, ואז הייתה לנו בקשה מהאוצר לתמוך בהצעה שלנו להוספה של חצי נקודה נוספת לבוגרי תואר ראשון כי כיום קיימת חצי נקודה.

אלכס מילר: ביקשנו תוספת של חצי נקודה נוספת וזה מעגל אותה לנקודה לבוגרים לתואר ראשון.

אלכס מילר: זה אותו סעיף תקציבי שאני מבקש מהוועדה לאשר.

אלכס מילר: את שאר הסעיפים התקציביים שהוספנו בדיון לקראת ההצבעה לקריאה שנייה ושלישית, יוריד אותם מהחוק כי המטרה שלהם מבחינתי הייתה לזרז את התהליך של ההסכם מול הסטודנטים.

אלכס מילר: אני חושב שאת היעד הזה השגנו.

אלכס מילר: אני לא חושב שהצעת החוק הזאת צריכה ללכת כנגד כי אני נתתי מילה, ברגע שקידמתי את הצעת החוק, שהחוק יבוא בתאום והסכמה ועל זה קיבלתי הסכמה במליאת הכנסת מאחד משרי הממשלה ועל זה אני מתכוון להתעקש ומבקש מהוועדה לתמוך בהצעתי, תודה.

מיכאל מלכיאור: אני גם אוסיף שזה היה התנאי של האוצר כדי לתת את התוספת של חצי הנקודה שזה יהיה התוספת התקציבית היחידה שנאשר.

מיכאל מלכיאור: סילבן, בבקשה.

סילבן שלום: קיימתי שיחות ארוכות גם עם קובי הבר.

סילבן שלום: הם היו מוכנים לגמור את זה עוד לפני הקריאה הראשונה, והנה, הפלא ופלא, אז לא הסכימו ועכשיו פתאום איזה פליק פלק וכן מסכימים.

סילבן שלום: מה אני רוצה לומר?

מיכאל מלכיאור: בסוף מבינים שצדקת.

סילבן שלום: אני רוצה להגיד לכם שמה שקרה בתקופה האחרונה, בעיקר במשבר עם הסטודנטים אומר לנו שהסכמות הם לא הסכמות.

סילבן שלום: אנחנו רואים שכל פעם מחדש הדברים האלה נפתחים.

מיכאל מלכיאור: זה לא בחוק הזה, זה כבר החוק הרביעי היום שאנחנו - - -

סילבן שלום: לפחות עם הסטודנטים היה מצב של יותר חשיפה למשא ומתן שהתקיים עם הסטודנטים.

סילבן שלום: אין לי ספק שהמשא ומתן הסתיים בגלל שאנחנו קידמנו את החוק הזה.

סילבן שלום: ואני, בישיבה הלא פורמלית שישבנו כאן, אמרתי לך: תביא את זה מחר לדיון, תראה איך גומרים עם הסטודנטים כי משרד האוצר לעולם לא ירצה שנושא שכר הלימוד יהיה בחקיקה.

סילבן שלום: אם יש דבר שיכול לשגע את האוצר זה ששכר לימוד יהיה בחקיקה.

סילבן שלום: מבחינתם כל דבר רק זה לא.

סילבן שלום: אני חושב שהיינו בתקופה מאוד לא פשוטה.

סילבן שלום: אבל לוותר כך על נושא שכר הלימוד בתמורה לחצי נקודת זיכוי רק לתואר ראשון נראה לי היום קצת בעייתי.

סילבן שלום: מה עם תואר שני?

סילבן שלום: לא זכאים?

סילבן שלום: הרי כמה לומדים לתואר שני, 15% מהסטודנטים בלבד ממשיכים לתואר שני, אולי היום כבר יותר, 20%?

סילבן שלום: בכל מקרה, לא נראה לי שזה הרבה ואני לא חושב שההוצאה על העניין הזה היא מאוד גדולה.

סילבן שלום: ברגע שהוא ממשיך לתואר שני הוא בתוך העניין הסטודנטיאלי כבר.

סילבן שלום: פתאום לקטוע ולגדוע לו את זה באבחה אחת- אני חושב שזה לא נכון.

סילבן שלום: דיברתי בחוץ עם יואל חסון יושב ראש הקואליציה, ואמרתי גם לאלכס, אני חושב שאם בעניין הזה נגיע לאיזושהי הסכמה אפשר יהיה בכאב להוריד את הדברים האחרים, אחרת אני עומד על קיום ההצבעה גם בנושא שכר הלימוד וגם בנושא התואר השני.

מיכאל מלכיאור: אם תגיע להסכמה.

יואל חסון: סילבן, אתה זוכר שתואר שני יש להם כיום חצי נקודת זיכוי.

זבולון אורלב: מה העלות?

סילבן שלום: העלות של התואר השני היא אולי אם אני מגזים, 10 מיליון שקל.

מיכל צוק: לפי מה שאמרו לי לפני כמה זמן הערכת עלות של ראשון ושני יחד זה כ-100 מיליון.

סילבן שלום: אבל כמה זה התואר השני?

מיכל צוק: 50.

סילבן שלום: איך זה יכול להיות?

יהודית גידלי: איך יכול להיות?

יהודית גידלי: יש הרבה פחות סטודנטים לתואר שני.

מיכל הנר-דויטש: לפי המידע שקיבלתי שהמכתב שנשלח לידיכם אז עם העלות התקציבית דיבר על משהו בין 70 ל-80 מיליון תואר ראשון בלבד.

מיכל הנר-דויטש: לאחר מכן נאמר שתואר ראשון ושני ביחד מגיע לכ-100 מיליון.

מיכל צוק: אני רוצה לתקן כאן, כנראה שמעתי לא נכון והייתה טעות שלי בהערכת העלות.

מיכאל מלכיאור: יואל חסון, בבקשה.

יואל חסון: אני חושב שההצעה הזאת שהיא הצעת קואליציה של חצי הנקודה, צריך לזכור שהקואליציה וגם ועדת השרים - - -

סילבן שלום: אל תיקח עליה בעלות שהיא הצעת קואליציה.

יואל חסון: אני תומך בהצעת החוק הזאת, הממשלה תמכה מלכתחילה בהצעת החוק המקורית שהוגשה בזמנו לוועדת השרים, הצעתו של חבר הכנסת אלכס מילר ואחר כך שהיא הוצמדה, אנחנו תומכים בהצעת החוק חוץ מהסעיפים התקציביים.

יואל חסון: אנחנו חושבים שהתוספת הזאת שמדובר עליה עכשיו של חצי נקודה נוספת לתואר ראשון זה הישג חשוב של הצעת החוק הזאת.

יואל חסון: זה הישג חשוב שהוועדה תעביר את זה היום.

יואל חסון: בנוסף להסכם שנחתם עם הממשלה לגבי הסטודנטים על התוספת של מיליארד שקל ודברים נוספים, ומעבר לסעיפים הלא תקציביים שהם חשובים.

יואל חסון: לכן לפיכך אבקש את כל הסעיפים התקציביים מעבר לתוספת של חצי הנקודה לתואר ראשון, שלא נתמוך, נתמוך בחצי נקודה ובשאר סעיפי הצעת החוק שהיא דרמטית וחשובה.

יואל חסון: צריך לזכור שלתואר השני יש היום חצי נקודה וזה בסדר גמור.

יואל חסון: תואר שני זה כבר מעמד אחר של תלמיד.

יואל חסון: בואו נצביע.

מיכאל מלכיאור: עמדתך מובנת.

מיכל הנר-דויטש: הסעיף האחרון בעמוד האחרון, הסעיף הזה כולל גם תיקון לגבי תואר שלישי, אז את כל המחיל תואר שלישי צריך להוריד.

מירב ישראלי: הניסוח הזה הוא הניסוח הכי רחב.

מירב ישראלי: אם תגידו מה אתם רוצים אז ננסח את זה, יש כבר ניסוח מוכן.

מיכל הנר-דויטש: אם אנחנו מדברים רק על תוספת של חצי נקודה זיכוי בתואר ראשון וצריך לעבור שינוי נוסף, צריכים לקבוע הוראת תחילה בדומה למה שעשינו בתוספת של 40(ג) בתחילה של התוספת לגבי מי שסיים לימודיו בשנת המס 2007.

מיכל הנר-דויטש: אני מדברת רק על הסעיף המיסוי.

מירב ישראלי: בסדר.

מיכאל מלכיאור: תודה.

מיכאל מלכיאור: סילבן, בבקשה.

סילבן שלום: האם אני יכול לקבל סוף סוף את הערכת העלות לגבי תואר שני?

מיכאל מלכיאור: יצאו לברר.

מיכאל מלכיאור: בואו נתחיל עם ההסתייגויות של חבר הכנסת גבאי שהעלה אותן בישיבה האחרונה.

מיכאל מלכיאור: למדתי את הנושא אחרי הישיבה האחרונה, לדעתי יש בהסתייגויות של חבר הכנסת גבאי חוסר שוויוניות מובנית ולכן אם ההסתייגויות הללו יעברו אני אצטרך לבקש ממשרד המשפטים מהיועצים המשפטיים חוות דעת אם זה עומד בהוראות החוק הכללי לגבי איסור הפליה, בבקשה חבר הכנסת גבאי.

אליהו גבאי: התיקון בהצעת החוק בשכר לימוד בסיוע כלכלי, הכנסתי:

אליהו גבאי: כמו כן יש לתת העדפה או נקודת זיכוי לסטודנטים אשר שירתו שירות צבאי או שרות לאומי במלגות ובמענקים.

אליהו גבאי: האוניברסיטאות נותנות לאוכלוסיות מסוימות העדפות, אם הם גרים במרחק ממרכז הארץ, אם הם גרים בפריפריה, יש להם משפחות ברוכות ילדים, תנאים סוציאליים.

אליהו גבאי: אני אומר להוסיף גם את הנקודה הזאת שאדם מילא את חובתו הצבאית הלאומית ועשה שירות למען עם ישראל.

אליהו גבאי: יש לזה אמירה של כנסת ישראל שמביעה את הערכתה לשירות הצבאי שאדם סיכן את חייו והיה 3 שנים בשירות לאומי ויקבל את הנקודה הזאת.

מיכאל מלכיאור: הדברים ברורים, מי בעד הצעת התיקון של חבר הכנסת גבאי?

יואל חסון: זה חופש הצבעה מבחינת הקואליציה.

מיכאל מלכיאור: נאמר פה בצורה ברורה על ידי היועצת המשפטית שלהערכתה זה מנוגד לחוק.

מיכאל מלכיאור: אני מוכן לעשות פה הצבעה, אני רק אומר שאם הדבר הזה עובר נפסיק את כל התהליך.

יואל חסון: לקואליציה אין עמדה, כל אחד יכול להצביע על פי דעתו בעניין, זה הכל.

יואל חסון: זה עניין מצפוני.

עדנה הראל: יש פה עוד עניין, מהבחינה המשפטית אבל גם הערכית שעליה מדבר חבר הכנסת המציע.

עדנה הראל: חוק חיילים משוחררים הוא אמירה של כנסת ישראל עם עלות מאוד רחבה שבדיוק מתייחסת לאוכלוסיה הזאת של יוצאי צבא שמבקשים ללמוד לימודים אקדמיים, שמבקשים לפתוח עסקים, שמבקשים להתקבל למכינות האקדמיות, ומגדיר את ההטבה שבאופן פוזיטיבי ניתנת לחיילים משוחררים בגין אותה הערכה שאתה מדבר עליה.

אליהו גבאי: אז מה מפריע שזה יהיה גם רשום פה?

אליהו גבאי: שמענו את זה פעם שעברה, תני לנו להצביע.

זבולון אורלב: את לא צודקת.

מיכאל מלכיאור: מי בעד ההצעה של חבר הכנסת גבאי מי נגד מי נמנע?

מיכאל מלכיאור: 9 בעד, 2 נגד.

מיכאל מלכיאור: אני מבקש שנקבל חוות דעת אם הדבר הזה חוקי מה שעשינו פה.

אליהו גבאי: שמדינת ישראל תגיד שזה לא חוקי שחיילי צה"ל שמסכנים את חייהם מקבלים הטבה?

אליהו גבאי: באמת.

יואל חסון: ההסתייגות הבאה.

אליהו גבאי: ההסתייגות הבאה, סעיף 10(ג).

אליהו גבאי: על המוסד להכיר בשירות הצבאי או הלאומי ולתת העדפה בתנאי קבלה למוסד.

מירב ישראלי: זה בכלל לא מה שדובר.

מירב ישראלי: מה שדובר בפעם הקודמת זה שני עניינים.

מירב ישראלי: שלא ייקחו את זה כאפליה, לא שהמוסד יתן העדפה, לא מכריחים את המוסד לתת העדפה.

מירב ישראלי: הרי מוסד יש לו חופש אקדמי לקבל את מי שהוא רוצה.

מירב ישראלי: בעיקרון ההצעה שכך אני הבנתי בפעם הקודמת זה לא להכריח את המוסדות לתת העדפה.

מירב ישראלי: אז על מה הוצבע קודם?

אליהו גבאי: מילגות, מענקים.

מירב ישראלי: אז לא מה שהבנתי.

עדנה הראל: הוצבע על סעיף מלגות ומענקים.

מירב ישראלי: אני רוצה להבין ותגיד לי אם שינית מהישיבה הקודמת - - -

אליהו גבאי: לא שיניתי כלום, זה שתי ההסתייגויות, תקראי אותן.

מירב ישראלי: שתי הסיבות בעניין של יוצאי צבא, היו כדלקמן:

מירב ישראלי: אחד זה שבנושא של תנאי קבלה לא יראו אפליה אם המוסד נותן העדפה ליוצאי צבא, לא שהמוסד חייב לתת העדפה ליוצאי צבא, כך אני הבנתי את ההסתייגות.

מירב ישראלי: הדבר השני בסעיף של המלגות - --

מיכאל מלכיאור: פרופ ברזניץ, איך אתה יכול לתמוך בזה?

מיכאל מלכיאור: אני מסיר את כל תמיכתי במה שהקואליציה פה אמרת אחרי ההצבעה הזאת.

יואל חסון: אפשר לתת חופש הצבעה.

מיכאל מלכיאור: זה נגד כל הסיכומים שהיו פה.

מיכאל מלכיאור: אתה יואל חסון נכנס פה בסוף כל החוק הזה וכנגד כל הסיכומים אתה פועל.

יואל חסון: סליחה, זה לא סוכם.

מיכאל מלכיאור: אז גם אני לא חייב.

מיכאל מלכיאור: אני סיכמתי את זה עם המציע, בסדר?

מיכאל מלכיאור: וכך היה הסיכום לגבי הכל ואתה לא יכול לעשות חופש הצבעה, אם כך זה משחרר אותי מכל הקבילות פה.

מיכאל מלכיאור: בבקשה.

מירב ישראלי: אני לא הבנתי על מה הצבענו קודם.

מירב ישראלי: הכוונה הייתה בסעיף המלגות, סעיף 14.

מירב ישראלי: מה בדיוק התיקון אתה מציע?

מירב ישראלי: הסעיף עכשיו אומר שמלגות שמוענקות על ידי מוסד יחולקו לפי אמות מידה שיובאו לידיעת כלל הסטודנטים במוסד, ואז בהענקת מלגות תינתן עדיפות למלגות סיוע על בסיס חברתי כלכלי והישגים אקדמים ולחלוקת מלגות הצטיינות ואין בהוראת סעיף זה כדי למנוע חלוקת מלגות לפי אמות מידה.

זבולון אורלב: מה שהוסיף פה זה מתן העדפה לאנשים ששרתו בצבא או בשירות לאומי.

זבולון אורלב: תינתן עדיפות לחלוקת מלגות סיוע וסיוע על בסיס חברתי כלכלי והישגים אקדמים ולחלוקת מלגות הצטיינות - - -

זבולון אורלב: עכשיו מוסיפים עוד סוג העדפה במלגות.

זבולון אורלב: אמרת על בסיס חברתי, אמרת על בסיס אקדמי, ועכשיו אומרים על בסיס נוסף, שירות בצה"ל ושירות לאומי.

יואל חסון: שעל זה הצבענו בעד, אבל תנאי קבלה אנחנו נגד.

אליהו גבאי: אני אסביר את עמדתי.

אליהו גבאי: האוניברסיטאות כשרואות אנשים מהפריפריה, מקו העימות, מעיירות פיתוח, נותנים להם נקודת העדפה לאפשר להם להתקבל למחלקות מסוימות שיש מספר נקודות בפסיכומטרי.

אליהו גבאי: מרגע שאדם היה 3 שנים בשירות צבאי אתה נותן לו נקודת העדפה.

אליהו גבאי: יש ביקוש גדול לרפואה או הנדסה, כמו שמוסיפים למי שבא מקו עימות או ממשפחות ברוכות, אתה נותן גם את זה.

אלכס מילר: לא נוגעים בתנאי קבלה.

אליהו גבאי: אדם שישב בבית 3 שנים ולא שירת בצבא וזה שהיה בשירות, זה שלא היה שיפר את העמדות שלו.

אלכס מילר: לא נכנסים לחופש אקדמי לפי החוק.

אליהו גבאי: אם מישהו שירת 3 שנים במקום לטחון את החומר לא מגיע לו העדפה.

אלכס מילר: אני מעלה את הנושא הזה להצבעה, מי בעד ההסתייגות?

אלכס מילר: מי נגד ההסתייגות?

אלכס מילר: תודה רבה, ההסתייגות לא נתקבלה.

זבולון אורלב: תוסיפי שההסתייגות גם על שמי.

מירב ישראלי: אז זו ההסתייגות שלא יראו איסור אפליה.

זבולון אורלב: נעשה את ההסתייגות בלשון שלא יראו אפליה אם אוניברסיטה רוצה לתת העדפה לבוגרי צה"ל לקבלה.

זבולון אורלב: יש 2 אפשרויות.

זבולון אורלב: אפשרות אחת שההסתייגות היא הנחיה למוסד לתת העדפה.

זבולון אורלב: אפשרות שנייה היא להגיד למוסד לא יראו בזה אפליה כלומר מותר - - -

אליהו גבאי: מצוין, תיקון.

אלכס מילר: אנחנו כבר הצבענו.

זבולון אורלב: צרפת אותי?

מירב ישראלי: צרפתי אותך ואת גלנטי להסתייגות.

זבולון אורלב: בסעיף 14, המלגות, זה כולל מגורים?

מירב ישראלי: לא, זה רק מלגות, אין פה התייחסות למגורים.

יואל חסון: אפשר בבקשה משיקולי לוח זמנים להצביע קודם כל על הסעיפים התקציביים?

יואל חסון: לקבל עליהם החלטה כי יש לנו סדר יום וצריכים החלטה בעניין הזה וזה סלע המחלוקת.

זבולון אורלב: אני מבין אותך אבל בוא נשמור על הסדר.

זבולון אורלב: אני לסעיף 14 רוצה להוסיף גם את העניין של מגורים.

זבולון אורלב: באוניברסיטאות אחד מהכלים הגדולים שלהם לתת העדפה זה גם בנושא המגורים במעונות.

זבולון אורלב: אני חושב שצריך להוסיף גם את המעונות לסוגיית המלגות.

זבולון אורלב: מלגות ומעונות המוענקות על ידי מוסד - - -

מיכאל מלכיאור: בוא לא נפתח עכשיו.

עדנה הראל: זה לא מתקבל על הדעת, סביבה חברתית - - -

מיכאל מלכיאור: זכותו להציע.

מיכאל מלכיאור: מי בעד מה שזבולון אומר?

מיכאל מלכיאור: מי נגד?

מיכאל מלכיאור: תודה, לא עובר.

מיכאל מלכיאור: מי בעד להכניס את הגיל פה?

מיכאל מלכיאור: מי נגד?

מיכאל מלכיאור: מי נמנע?

מיכאל מלכיאור: 2 בעד, כל השאר נגד, ההסתייגות נפלה אפשר להעביר.

יצחק גלנטי: אני מבקש להעביר את ההסתייגות בשמי.

מיכאל מלכיאור: עכשיו הסעיפים התקציביים.

מיכל הנר-דויטש: קיבלתי תשובות לגבי השאלות שנשאלו קודם על ידי סילבן שלום.

מיכל הנר-דויטש: 50 תואר ראשון ותואר שני בין 25% ל-30% מהתואר הראשון שזה בין 12 וחצי ל-15 מיליון תואר שני.

מיכאל מלכיאור: גם אני בעד.

מיכאל מלכיאור: קודם הנושא של נקודת הזכות פה לתואר ראשון.

מיכאל מלכיאור: מי בעד תוספת החצי נקודה לתואר ראשון?

מיכאל מלכיאור: מי נגד?

מיכאל מלכיאור: מי נמנע?

מיכאל מלכיאור: אושר בעד פה אחד.

מיכאל מלכיאור: מי בעד התוספת לתואר שני?

מיכאל מלכיאור: 6 בעד.

מיכאל מלכיאור: מי נגד?

מיכאל מלכיאור: 6.

מיכאל מלכיאור: זה נפל.

מיכאל מלכיאור: אין להם מזל.

זבולון אורלב: גם אני מבקש להצטרף להסתייגות הזאת.

מרינה סולודקין: גם אני.

מירב ישראלי: חצי נקודת זיכוי לתואר ראשון נכנס.

מירב ישראלי: חצי נקודת זיכוי לתואר שני, מי רוצה להסתייג לזה?

סילבן שלום: זבולון, מרינה ואנוכי.

מיכל צוק: אני רק רוצה להגיד שיהיה ברור שיש לזה עלות תקציבית.

מירב ישראלי: מה זאת אומרת?

מיכל צוק: ההסתייגות הזאת.

מירב ישראלי: בוודאי.

מיכאל מלכיאור: בסדר, אבל זה לא הופך את החוק לתקציבי.

מיכל צוק: ההסתייגות תקציבית.

יואל חסון: יש לי הערה לגבי חצי נקודה של תואר ראשון, אני מציע שהתחולה תהיה החל מ-2007.

מירב ישראלי: תיכף נדבר על זה.

מיכאל מלכיאור: לקבוע את שכר הלימוד לפי וינוגרד, נכון?

סילבן שלום: אפשר על העניין של חצי נקודה תואר שני לבקש רביזיה?

יואל חסון: די סילבן, יש חיים אחרי החוק הזה.

מיכאל מלכיאור: אתה באמת מבקש רביזיה?

מיכאל מלכיאור: אנחנו פשוט רוצים להעביר את החוק.

סילבן שלום: בסדר, ירדתי מזה, תעביר את החוק.

יואל חסון: אם אתה אדוני היושב ראש עושה רביזיה על החוק של גבאי אנחנו עוד פעם מצביעים בעד כי אתה הצבעת בעד התואר השני, כמו שדיברנו בחוץ, אז שתדע את זה, הוא ייפול עוד פעם.

מיכאל מלכיאור: אני לא מבין את החשבון אבל אין לי בעיה.

מירב ישראלי: שכר לימוד והנחות לגבי תחבורה ציבורית.

סילבן שלום: מי בעד ששכר לימוד ייקבע בחקיקה?

מיכאל מלכיאור: מי בעד?

מיכאל מלכיאור: מי נגד?

מיכאל מלכיאור: מי נמנע?

מיכאל מלכיאור: 4 בעד, 8 נגד.

אסף גלעדי: אפשר לדעת למה הקואליציה נגד?

מיכאל מלכיאור: כשתהיה ח"כ בפועל ותהיה ראש קואליציה, לא נאפשר לך - - -

יואל חסון: תגיד תודה לאלכס מילר.

מירב ישראלי: מי רוצה להסתייג על שכר לימוד?

יהודית גידלי: זכור, אורלב, גבאי, מרינה, 4 חברי כנסת.

מיכאל מלכיאור: עכשיו תחבורה.

מיכאל מלכיאור: מי בעד ההסתייגות לגבי תחבורה?

סילבן שלום: הנחות בתחבורה ציבורית לסטודנטים.

מיכאל מלכיאור: מי בעד?

מיכאל מלכיאור: מי נגד?

מיכאל מלכיאור: מי נמנע?

מיכאל מלכיאור: 4 בעד, נגד 8.

מירב ישראלי: אותם 4 חברי כנסת מגישים הסתייגות, תודה.

מיכאל מלכיאור: הגענו לתחולה.

מיכל הנר-דויטש: לגבי התיקון של סעיף 40(ג) רבא לפקודת מס הכנסה, אנחנו מבקשים שתחילתו של סעיף זה לגבי יחיד שסיים לימודיו לתואר אקדמי ראשון או לתואר אקדמי שלישי במסלול לימודים ישיר לתואר שלישי, שאלו שתי האוכלוסיות שהתיקון הזה רלוונטי להן, בשנת המס 2007 ואילך.

מיכאל מלכיאור: מתי יחול לשיטתכם?

מיכל הנר-דויטש: לגבי יחיד שסיים לימודיו בשנת המס 2007 ואילך.

מירב ישראלי: התחילה הכללית של החוק, לא דיברנו על זה, אנחנו משאירים את זה לסוף.

מירב ישראלי: יש פה עניינים כמו פרסום ועוד כמה דברים שיכולים לקחת קצת יותר זמן.

מירב ישראלי: השאלה אם לתת עוד זמן קצר עד לכניסת החוק לתוקף?

זבולון אורלב: לקראת השנה האקדמית הבאה.

עדנה הראל: הליכי רישום לקראת שנת הלימודים הבאה כבר הסתיימו.

סילבן שלום: תחולה מיידית.

סילבן שלום: אם מישהו לאחר הפרסום ברשומות יחשוב שנגרם לו עוול - - -

בילי שפירא: מבחינת לוח הזמנים אנחנו פחות או יותר גמרנו לקבל את כל התלמידים - - -

סילבן שלום: החוק הוא לא רטרו אקטיבי אף פעם, זה מן המפורסמות.

סילבן שלום: לכן מעתה ואילך, כל אחד שעדיין בהליכים - - -

עדנה הראל: אבל יש פה הוראות אופרטיביות למשל לגבי טפסים.

עדנה הראל: איך להגיש את הטפסים?

עדנה הראל: אלה שמגישים למשל ברישום מאוחר.

סילבן שלום: כמה כאלה יש?

סילבן שלום: זה לא עניין של משרד המשפטים, זה עניין של האוניברסיטאות, זה לא עניין שלכם.

עדנה הראל: זה עניין של תחולה נכונה של החוק.

מירב ישראלי: מה שנאמר פה על ידי נציגת רשות המיסים מקובל.

עדנה הראל: יש פה מספר הוראות שאם הן נכנסות לתוקף מיידי, אם הם נכנסים לגבי שנת לימודים כמו למשל הליכי משמעת, אני לא יודעת אם אפשר באופן מיידי להיערך לזה בתוך שנת הלימודים הנוכחית לגבי שנת הלימודים הנוכחית.

עדנה הראל: יש עניין של טפסי קבלה ברישום מאוחר לשנת הלימודים הקרובה, מקום שהליכי רישום מאוחרים עדיין מתקיימים.

עדנה הראל: יש פה חלק מההוראות שהן הוראת של תחולה מיידית על הליכים תלויים ועומדים - - -

מירב ישראלי: יש כמה עניינים שאי אפשר שיכנסו לחוק.

מיכאל מלכיאור: מה אתם מציעים?

עדנה הראל: אני אומרת שהסדר הטוב היה שזה יהיה לשנת הלימודים הבאה ואז יש זמן הערכות.

סילבן שלום: שנת הלימודים נפתחת בסוף אוקטובר 2007, תשס"ח.

סילבן שלום: מה זה אומר בפועל?

עדנה הראל: זה אומר שכללי התנהגות ומשמעת למשל יצטרכו להיות לפי זה.

עדנה הראל: לגבי התלמידים שמתחילים ללמוד הם יצטרכו לראות על לוח המוסד מה שאמרנו - - -

סילבן שלום: למה אנשים יהיה להם הליכי משמעת - - -

מיכאל מלכיאור: זה יחול מתחילת שנת הלימודים תשס"ט.

מירב ישראלי: 1 בספטמבר.

מיכאל מלכיאור: חייבים לכתוב מדויק.

מירב ישראלי: אפשר לכתוב: במקרה הספציפי הזה לפי, צריך לכתוב תאריך ספציפי.

מיכאל מלכיאור: אי אפשר לכתוב 1 באוקטובר כשמכללות ההוראה מתחילות ב-1 בספטמבר.

מיכאל מלכיאור: מוסכם, רושמים 1 בספטמבר.

מיכאל מלכיאור: עכשיו הצבעה על חוק זכויות הסטודנט.

מיכאל מלכיאור: מי מצביע בעד?

מיכאל מלכיאור: מי נגד?

מיכאל מלכיאור: מי נמנע?

מיכאל מלכיאור: אושר פה אחד, תודה רבה, מזל טוב לסטודנטים ולמציעים.